CELEX: 32019D0902
Language: sk
Date: 2019-05-28 00:00:00
Title: Vykonávacie rozhodnutie Komisie (EÚ) 2019/902 z 28. mája 2019 o opatrení, ktoré prijalo Švédsko podľa smernice Európskeho parlamentu a Rady 2006/42/ES s cieľom zakázať uvedenie nožnicového zdvižného zariadenia pre vozidlá (modelu TL530LF) vyrábaného spoločnosťou TWA Equipment S.r.l. na trh [oznámené pod číslom C(2019) 3886] (Text s významom pre EHP)

3.6.2019   
               
               
                  SK
               
               
                  Úradný vestník Európskej únie
               
               
                  L 144/47
               
            
         VYKONÁVACIE ROZHODNUTIE KOMISIE (EÚ) 2019/902
         z 28. mája 2019
         o opatrení, ktoré prijalo Švédsko podľa smernice Európskeho parlamentu a Rady 2006/42/ES s cieľom zakázať uvedenie nožnicového zdvižného zariadenia pre vozidlá (modelu TL530LF) vyrábaného spoločnosťou TWA Equipment S.r.l. na trh
         
            
               [oznámené pod číslom C(2019) 3886]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 11 ods. 3 druhý pododsek,
         keďže:
         
                     (1)
                  
                  
                     Švédsko 20. júla 2017 informovalo Komisiu o opatrení, ktoré prijalo podľa článku 11 ods. 1 smernice 2006/42/ES s cieľom zakázať uvedenie zdvižného zariadenia pre vozidlá (modelu TL530LF) vyrábaného spoločnosťou TWA Equipment S.r.l., Via Inn s.n.c. 65015, Montesilvano (PE), Taliansko (ďalej len „výrobca“) a distribuovaného spoločnosťou Lidköpings Carpart AB, Plastagan 12C, 53155 Lidköping, Švédsko (ďalej len „Carpart“) na trh.
                  
               
                     (2)
                  
                  
                     Švédsko prijalo toto opatrenie, pretože sa domnievalo, že toto nožnicové zdvižné zariadenie pre vozidlá nespĺňa základné požiadavky na bezpečnosť a ochranu zdravia stanovené v oddiele 4.1.2.6 bode c) prílohy I k smernici 2006/42/ES. Na základe uvedeného ustanovenia strojové zariadenia musia byť navrhované a konštruované takým spôsobom, aby sa bremená nemohli nebezpečne zosunúť ani voľne a nečakane spadnúť, a to dokonca ani v prípade čiastočného alebo úplného výpadku energie, alebo keď obsluha prestane ovládať strojové zariadenie. Švédsko odôvodnilo opatrenie, ktoré prijalo, tým, že poistný ventil pre prípad prasknutia rúrky nefunguje správne, čo má vplyv na bezpečné fungovanie nakladacích zariadení a v dôsledku toho predstavuje potenciálne vážne bezpečnostné riziká. Švédsko okrem toho tvrdilo, že určité bezpečnostné prvky boli zablokované (konkrétne ventily na snímanie tlaku), keď sa zdvižné zariadenie znížilo pomocou tlačidla „úplné spustenie“, a to by mohlo spôsobiť nerovnomernosť nájazdných rámp.
                  
               
                     (3)
                  
                  
                     Po doručení oznámenia Švédska o prijatom ochrannom opatrení začala Komisia konzultáciu s dotknutými stranami s cieľom vypočuť si ich stanoviská. Komisia zaslala výrobcovi 12. augusta 2017 list, na ktorý neodpovedal. Na základe informácií, ktoré poskytli švédske orgány Komisii, Carpart už nedodáva predmetný výrobok na švédsky trh. Okrem toho spoločnosť Carpart uviedla, že v prípade zdvižných zariadení pre vozidlá vyrobených spoločnosťou TWA (modelu TL530LF), ktoré už boli dodané do Švédska, prebieha nahrádzanie poistných ventilov pre prípad prasknutia rúrky inštalovaných pri výrobe vylepšenými poistnými ventilmi pre prípad prasknutia rúrky. Švédske orgány uvítali opatrenia, ktoré spoločnosť Carpart prijala s cieľom zlepšiť bezpečnosť modelu TL530LF.
                  
               
                     (4)
                  
                  
                     Z vysvetlení poskytnutých Švédskom a dokumentácie dostupnej Komisii vyplýva, že nožnicové zdvižné zariadenie pre vozidlá (model TL530LF) nespĺňa základné požiadavky na bezpečnosť a ochranu zdravia stanovené v oddiele 4.1.2.6 bode c) prílohy I k smernici 2006/42/ES.
                  
               
                     (5)
                  
                  
                     Opatrenie prijaté Švédskom je nevyhnutné na to, aby sa zabezpečilo, že nožnicové zdvižné zariadenie pre vozidlá (model TL530LF) nebude predstavovať potenciálne závažné bezpečnostné riziká v dôsledku nesprávneho fungovania poistného ventilu pre prípad prasknutia rúrky alebo deaktivovania určitých bezpečnostných prvkov. Len zákazom sa zabezpečí, aby sa výrobok neuvádzal na trh, kým sa nesplnia príslušné základné požiadavky na bezpečnosť a ochranu zdravia.
                  
               
                     (6)
                  
                  
                     Ochranné opatrenie prijaté Švédskom je preto vhodné, nevyhnutné a primerané a malo by sa považovať za opodstatnené,
                  
               PRIJALA TOTO ROZHODNUTIE:
         
            Článok 1
            Opatrenie prijaté Švédskom s cieľom zakázať uvedenie zdvižného zariadenia pre vozidlá (modelu TL530LF) vyrábaného spoločnosťou TWA Equipment S.r.l., Via Inn s.n.c. 65015, Montesilvano (PE), Taliansko a distribuovaného spoločnosťou Lidköpings Carpart AB, Plastagan 12C, 53155 Lidköping, Švédsko (ďalej len „Carpart“) na trh je opodstatnené.
         
         
            Článok 2
            Toto rozhodnutie je určené členským štátom.
         
         
            V Bruseli 28. mája 2019
            
               
                  Za Komisiu
               
               Elżbieta BIEŃKOWSKA
               
                  členka Komisie
               
            
         
         
            (1)  Ú. v. EÚ L 157, 9.6.2006, s. 24.